Diari Oficial de la Generalitat Valenciana


Sumari del DOGV 2606, del 17-10-1995 (1995/836438)

RESOLUCIÓ de 26 de setembre de 1995, de la Universitat Politècnica de València, per la qual es convoquen proves selectives per a l'ingrés com a personal laboral fix en llocs vacants de la plantilla de personal laboral d'aquesta.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2606

Data del DOGV
:   17-10-1995

Secció del DOGV
:   AUTORITATS I PERSONAL

Número del document
:   1995/836438


Data del document
:   26-09-1995

Organisme emissor
:   Universitat Politècnica de València

Tipus de document
:   Resolució

Correcció d'errades

RESOLUCIó de 26 de setembre de 1995, de la Universitat Politècnica de València, per la qual es convoquen proves selectives per a l'ingrés com a personal laboral fix en llocs vacants de la plantilla de personal laboral d'aquesta.   
En exercici de les facultats que em confereix l'article 48 del Decret 145/85, de 20 de setembre, i de conformitat amb el que disposa el Conveni Col·lectiu del Personal Laboral de les Universitats Públiques de la Comunitat Valenciana, s'acorda la convocatòria de proves selectives d'ingrés com a personal laboral fix, de la Universitat Politècnica de València, per a cobrir els llocs de treball que s'especifiquen en l'annex I, d'acord amb les següents:  
Bases de la convocatòria  
1. Normes generals  
1.1 Es convoquen proves selectives per a ocupar amb personal laboral de nou ingrés els llocs vacants la categoria professional, funcions i localitat de destinació dels quals apareixen especificats en l'annex I.  
1.2 Les característiques dels llocs convocats i també les condicions de treball, seran les regulades en el vigent Conveni Col·lectiu per al Personal Laboral de les Universitats Públiques de la Comunitat Valenciana (DOGV núm. 1.257, de 05.03.90), i per les normes que es puguen adoptar en el futur.  
1.3 L'exercici dels llocs quedarà sotmès a la Llei 53/84, de 26 de desembre, en matèria d'incompatibilitats.  
2. Procediment de selecció  
2.1 El procediment de selecció es farà pel sistema de concurs-oposició lliure.  
2.2 Fase d'oposició. Constarà dels exercicis que tot seguit s'indiquen, els quals seran de caràcter obligatori i eliminatoris.  
Primer exercici. Consistirà en la realització d'una prova teòrica que es configurarà en dos apartats, la qual es farà en una única sessió:  
A) Realització d'una prova d'aptitud adaptada a les funcions pròpies de les vacants objecte de la convocatòria.  
B) Realització d'una prova teòrica sobre coneixements de les matèries relacionades amb les funcions a exercir, d'acord amb el que disposen l'annex I i l'annex II.  
En cas que aquests exercicis es configuren tipus test, amb quatre respostes alternatives, es puntuarà de la següent manera: les preguntes contestades correctament obtindran 1 punt; les preguntes contestades erròniament descomptaran un terç sobre les preguntes contestades correctament, i les contestacions en blanc no puntuaran de cap manera.  
Segon exercici. Consistirà en la realització d'una prova pràctica relacionada amb el lloc de treball objecte de la convocatòria.  
2.3 Fase de concurs. Es realitzarà un concurs de mèrits valorable d'acord amb el barem establert en la base 8.2, i que únicament es farà efectiva si se supera la fase d'oposició, en aquest cas se sumarà a la puntuació aconseguida en les proves.  
Entrevista personal. La fase de concurs acabarà amb una entrevista personal de caràcter obligatori davant el tribunal per valorar les aptituds professionals dels candidats segons les funcions a exercir, i contrastar l'experiència d'aquests amb les exigències del lloc.  
 En el supòsit que l'aspirant no comparega a l'entrevista personal, s'entendrà que renuncia, llevat que justifique com cal davant el tribunal la seua inassistència per causa de força major o malaltia.  
3. Requisits del personal aspirant  
3.1 Per a ser admesos a la realització de les proves selectives, el personal aspirant haurà de reunir els requisits següents:  
a) Ser espanyol o de nacionalitat d'un dels altres estats membres de la Unió Europea o d'aquells estats als què els siga d'aplicació la lliure circulació de treballadors, en els termes previstos en la llei estatal que regule aquesta matèria.  
b) Haver fet els 18 anys el dia que acabe el termini de presentació de les sol·licituds.  
c) Trobar-se en possessió de la titulació acadèmica requerida per a l'exercici del lloc de treball, segons consta en l'annex I, a més dels altres requisits i condicions expressats en la descripció dels llocs.   
d) No trobar-se inhabilitat penalment per a l'exercici de funcions públiques.  
e) No haver estat separat, mitjançant expedient disciplinari, de cap administració o ocupació pública.  
4. Sol·licituds  
4.1 Els qui vulguen prendre part en aquestes proves selectives hauran de fer-ho constar en la sol·licitud segons el model de l'annex IV, que serà facilitada gratuïtament en el Servei de Gestió de Personal de la Universitat Politècnica de València, camí de Vera s/n, València, edifici Rectorat.  
4.2 Les sol·licituds s'adreçaran al Rectorat de la Universitat Politècnica de València, camí de Vera, s/n, 46709 València, en el termini de 20 dies hàbils, comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
4.3 La presentació de sol·licituds podrà fer-se al Registre General de la Universitat Politècnica de València, camí de Vera, s/n, 46129 València, edifici Rectorat, o en qualsevol de les formes establertes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Juntament amb la sol·licitud haurà de presentar-se, obligatòriament, la documentació següent:  
- Fotocòpia del DNI.  
- Currículum professional.  
- Fotocòpia compulsada de la titulació acadèmica exigida com a requisit, o que s'al·legue com a mèrit.  
- Acreditació documental (amb originals o còpies compulsades o acarades) de l'experiència, la formació, els coneixements i altres mèrits relacionats amb el lloc, que s'al·leguen com a mèrits en el currículum.  
El tribunal qualificador establirà, per a les persones que així ho sol·liciten, les adaptacions necessàries per a la realització de les proves. A aquest efecte, les persones interessades hauran de formular la petició corresponent en la sol·licitud de participació en les proves selectives.  
Els drets d'examen seran de 606 PTA, i s'hauran d'ingressar en el compte corrent núm. 79402190296198 -Taxes-, de Bancaixa, a la urbana 724, situada a la Universitat Politècnica de València, camí de Vera s/n, 46838 València.  
El justificant de pagament dels drets d'examen es farà amb la impressió del segell, en la sol·licitud, de l'esmentada entitat o de qualsevol de les seues oficines.  
5. Admissió de persones aspirants  
5.1 Acabat el termini de presentació de sol·licituds, l'òrgan convocant dictarà una resolució que es publicarà en el Diari Oficial de la Generalitat Valenciana, i que contindrà la llista de persones admeses i excloses. Les persones aspirants excloses disposaran d'un termini de deu dies, comptadors a partir de la publicació de la resolució, per a poder esmenar el defecte que va motivar l'exclusió.   
5.2 Transcorregut el termini anterior i esmenats els errors o defectes, es dictarà una resolució amb la relació definitiva de persones admeses que es publicarà en el Diari Oficial de la Generalitat Valenciana, en la qual s'haurà d'establir també, com a mínim amb 15 dies d'antelació, la data, el lloc i l'hora de començament del primer exercici.  
6. Tribunal qualificador  
6.1 El tribunal qualificador d'aquestes proves tindrà la composició que figura en l'annex III d'aquesta resolució.  
6.2 El tribunal es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.3 Els tribunals podran, sempre sota la seua direcció i control directe, utilitzar ajudants i assessors especialistes per tal d'agilitar les proves.  
6.4 Els membres de tribunals, els assessors especialistes i els ajudants, estan subjectes als motius i les causes generals d'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.5 Durant el desenvolupament de les proves selectives, el tribunal resoldrà tots els dubtes que puguen sorgir en l'aplicació d'aquestes normes.  
6.6 Per a comunicacions i incidències el tribunal tindrà la seu al camí de Vera, s/n, 46642 València, edifici Rectorat.  
6.7 El tribunal que actue en aquestes proves percebrà les assistències previstes en la Llei de la Generalitat Valenciana 7/1989, de 20 d'octubre, de Taxes.  
6.8 El tribunal adoptarà les mesures oportunes per garantir que els exercicis siguen corregits sense que es conega la identitat dels aspirants.  
7. Desenvolupament dels exercicis  
7.1 Les persones aspirants seran convocades per a cada exercici en crida única, i seran excloses de l'oposició les que no hi compareguen.  
7.2 L'ordre d'actuació, en aquells exercicis que ho requeresquen, s'iniciarà tal com ho aprove el tribunal, i es publicarà en la crida a les proves.  
7.3 Començades les proves, el tribunal farà públic l'anunci de la realització de la resta d'exercicis al local en què s'haja celebrat l'anterior, i també en el tauler d'anuncis del personal d'administració i serveis, edifici Rectorat, amb quaranta-vuit hores com a mínim d'antelació.  
7.4 Les proves selectives es faran a València.  
8. Qualificació dels exercicis  
8.1 Fase d'oposició. Cadascun dels exercicis de caràcter obligatori i eliminatori es valorarà de 0 a 10 punts, i per aprovar s'ha d'obtenir, en cadascun d'aquests, un mínim de cinc punts.  
8.1.1. La puntuació total de la fase d'oposició s'obtindrà sumant les puntuacions obtingudes pels aspirants en els dos exercicis eliminatoris.  
8.2 Fase de concurs. La valoració dels mèrits del concurs es farà per deliberació conjunta dels membres del tribunal qualificador, d'acord amb el barem que a continuació es determina:  
a) Mèrits i titulacions acadèmiques. Es valoraran aquelles titulacions de grau superior a les exigides en la convocatòria, i tindran més puntuació aquelles que guarden relació directa amb les funcions que han de realitzar en el lloc, fins a un màxim d'1 punt.  
b) Experiència professional. Experiència professional contractual en llocs de treball amb funcions similars a les dels llocs oferts, fins un màxim de 5 punts, i es valorarà com a màxim 1 punt per any complet de serveis.  
c) Altres mèrits específics que corresponen a qualificacions que tinguen els aspirants per a l'exercici del lloc, fins un màxim de 3 punts, d'acord amb la següent distribució:  
- Cursos de formació i perfeccionament sobre matèries relacionades amb el lloc de treball, fins un màxim de 2 punts.  
- Coneixements d'idiomes comunitaris, fins un màxim de 0,50 punts.  
- Coneixement del valencià. Els coneixements de valencià es puntuaran amb 0,50 punts pel nivell Oral de la Junta Qualificadora de Coneixements del Valencià o coneixements reconeguts i homologats per aquesta.  
d) Entrevista personal. Es valorarà fins un màxim d'un punt.  
8.2.1 El tribunal publicarà en la seua seu, el lloc, la data i l'hora en què començaran les entrevistes amb les persones aspirants que hagen superat la fase d'oposició i l'ordre d'intervenció d'aquestes.  
La qualificació final de les proves es determinarà per la suma de les obtingudes en la fase de concurs i en la fase d'oposició  
9. Relació de persones seleccionades  
9.1 En acabar cada exercici el tribunal farà públic en els llocs d'examen i en el tauler d'anuncis de la seu central, la llista de persones que superen l'esmentat exercici.  
9.2 Acabats els exercicis, el tribunal farà pública la llista dels aspirants que han obtingut les millors puntuacions en les proves selectives incloent la fase d'oposició i la fase de concurs per ordre de puntuació de major a menor, la qual s'interromprà quan el nombre d'inclosos en aquesta llista coincidisca amb el de les vacants ofertes. Sols els inclosos en aquesta llista, que ha de ser igual al nombre de vacants ofertes, podran ser declarats aprovats.  
9.3 En cas d'empat, l'ordre s'establirà segons la major puntuació obtinguda per les persones aspirants en el primer exercici de la fase d'oposició; si aquest persisteix, l'ordre s'establirà segons la major puntuació en el segon exercici, i si encara l'empat continua, es resoldrà mitjançant un sorteig públic entre aquests.  
9.4 El tribunal trametrà al rector les llistes dels aspirants que han superat les proves per l'ordre de puntuació a què fa referència la base 9.2, per a la publicació en el Diari Oficial de la Generalitat Valenciana. No obstant això, el tribunal igualment podrà fer pública una llista complementària on figure la puntuació obtinguda per la resta de les persones aspirats no seleccionades però que han superat les proves i, en el cas que algun dels seleccionats no arribe a formalitzar el corresponent contracte, s'inclourà en la proposta el sol·licitant que el segueix per ordre de puntuació.  
Al mateix temps, es formarà amb les persones aspirants no seleccionades una borsa de treball, a la qual s'acudirà per formalitzar contractes de durada determinada. Aquestes persones seran cridades per ordre de puntuació.  
10. Presentació de documents  
10.1 En el termini de 20 dies naturals des que es faça pública la llista de persones aprovades en el Diari Oficial de la Generalitat Valenciana, i abans de formalitzar els contractes, les persones seleccionades hauran d'aportar els documents següents:  
a) Justificant acreditatiu de trobar-se en possessió de la titulació exigida per a ocupar el lloc.   
b) Certificat de naixement expedit pel registre civil corresponent o fotocòpia compulsada del DNI.  
c) Declaració jurada o promesa de no haver sigut separat, mitjançant expedient disciplinari, de cap administració o ocupació pública.   
d) Certificat mèdic acreditatiu de no patir cap malaltia o defecte físic que impedisca l'exercici de les corresponents funcions, expedits pels serveis provincials del Ministeri de Sanitat i Consum o pels organismes competents de les comunitats autònomes.  
e) Els aspirants discapacitats hauran de presentar un certificat de la Conselleria de Treball i Afers Socials o l'òrgan competent d'altres administracions públiques, que acredite una discapacitació igual o superior al 33%, i la seua capacitat per a exercir les funcions que corresponen als llocs de treball oferts.  
10.2 Els qui, dins el termini indicat, i tret de casos de força major, no presenten la documentació esmentada, o si d'aquesta es constata que no compleixen algun dels requisits establerts en la convocatòria, no podran ser contractats i quedaran anul·lades totes les seues actuacions, sense perjudici de la responsabilitat en què puguen haver incorregut per falsedat de la instància. En aquest supòsit, el tribunal podrà proposar la inclusió en la llista de personal aprovat, en el mateix nombre de persones excloses, i seguint l'ordre de puntuació, aquelles que han superat els exercicis de la fase d'oposició i s'han quedat fora pel límit de llocs oferts (apartat 8.1.2 de les bases).  
11. Formalització dels contractes  
11.1 Per a l'adjudicació de destinació, es convocarà els aspirants seleccionats perquè per ordre de puntuació obtinguda en aquestes proves selectives puguen sol·licitar els llocs oferts en aquesta convocatòria.  
11.2 L'òrgan competent formalitzarà el contracte de caràcter indefinit. Fins a aquest moment l'aspirant no tindrà dret a cap percepció econòmica.  
11.3 El personal que supere satisfactòriament el període de prova establert en el Conveni Col·lectiu del Personal Laboral de les Universitats Públiques de la Comunitat Valenciana, adquirirà la condició de personal laboral fix.  
12. Norma final  
Contra la convocatòria, les seues bases i tots els actes administratius que se'n deriven, es podrà interposar recurs contenciós administratiu, davant la Sala Contenciosa Administrativa del Tribunal de Justícia de la Comunitat Valenciana, dins del termini de dos mesos comptadors des de l'endemà de la publicació d'aquesta en el Diari Oficial de la Generalitat Valenciana.  
Com a requisit per a la interposició d'aquest recurs, s'haurà d'efectuar la comunicació prèvia d'aquesta interposició a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Ateses les actuacions del Tribunal es podrà interposar recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes, comptador des de l'endemà de la seua publicació. El recurs podrà interposar-se davant de l'òrgan que va dictar l'acte que s'impugna o davant del rector com a òrgan competent per a resoldre'l.  
València, 26 de setembre de 1995.- El rector de la Universitat Politècnica de València: Justo Nieto Nieto.  
ANNEX I  
Dotació total de llocs: 7.  
Denominació del lloc: ordenança de biblioteca.  
Grup: E.  
Complement de destinació: 9.  
Complement específic: B.  
Localitat: València i Gandia.  
Funcions generals, d'acord amb la categoria professional:  
1. Trasllat de llibres, revisió i etiquetat amb codi de barres.  
2. Ordenació i col·locació de llibres i altres materials.  
3. Control mitjançant ordinador del préstec de llibres.  
4. Atenció i informació a l'usuari.  
5. Utilització de fotocopiadora.  
6. Vigilància i control d'usuaris de les sales.  
7. Enquadernacions i reparacions senzilles.  
8. I totes aquelles funcions inherents al lloc de treball i categoria professional.  
ANNEX II  
Programa  
- Constitució espanyola de 1978.  
- Estatut d'Autonomia de la Comunitat Valenciana.  
- Llei de Reforma Universitària.  
- Estatuts de la Universitat Politècnica de València.  
- Organització bibliotecària espanyola i valenciana.  
- Serveis que es presten en una biblioteca.  
- Catàlegs: classes i utilització.  
- Llei de propietat intel·lectual.  
- Procés tècnic del llibre.  
- Història del llibre com a objecte.  
ANNEX III  
Tribunal qualificador  
Titulars  
- Un vicerrector o persona que hi delegue.  
- Dos representants de la universitat designats pel rector.  
- Dos representants del comitè d'empresa, un de cadascuna de les centrals sindicals més representatives.  
- La cap del Servei de Personal, que actuarà com a secretària, amb veu però sense vot.